A fost denumită «Doamna Albă»

Regina Ana a văzut spectrul unui fost proprietar al casei

Întâmplarea a avut loc pe vremea în care Regele Mihai şi soţia lui, Regina Ana, locuiau în Bramshill, comitatul Brockett, din Anglia, ocupând cu chirie un apartament în cadrul uriaşei locuinţe, veche de sute de ani, al cărei proprietar era un nobil britanic, Lord Brockett. Erau anii 1951-1952, iar cuplul regal avea în acel moment doar două dintre cele cinci fete care li s-au născut: Margareta (1949) şi Elena (1950).“Această casă cu aparenţă atât de liniştită şi de confortabilă avea să ne facă surprize destul de mari, mai ales seara şi noaptea”, consemnează Regina Ana în cartea sa, “Un război, un exil, o viaţă”. Apoi, oferă detaliile straniului eveniment.“Am urcat, ca de obicei, în camera copiilor să le ducem ceştile cu «Horlicks», o băutură făcută din lapte cald, în care topeam o delicioasă pudră de vanilie. După ce ne-au spus noapte- bună, Margareta ne-a mărturisit că este fericită că «Doamna Albă» şi-a regăsit copiii. Noi am crezut că este vorba de ponei (mama poneilor era într- adevăr albă) şi că Margareta inventase această poveste în nerăbdărea ei de a vedea căluţii”. Situaţia se complică însă în momentul în care Regina Ana citeşte, după câteva zile, o carte despre istoria domeniului unde locuiau.“Mi-a atras atenţia povestea unei doamne în alb care locuise în această casă cu mulţi ani în urmă şi care- şi pierduse copiii. Am făcut imediat legătura cu povestea Margaretei, pe care o credeam legată de ponei, şi am rămas înmărmurită: Margareta nu ştia să citească. Astfel am aflat cu stupoare, punându-i întrebări suplimentare (...), că o doamnă îmbrăcată în alb venea să o viziteze în fiecare noapte sau dimineaţa foarte devreme şi-i spunea ce fericită este că noi ne-am mutat la Bramshill, fiindcă astfel casa era din nou plină de copii”, îşi aminteşte Regina Ana.“Margareta o numise «Doamna Albă». Nu venea niciodată la noi, ci numai la Margareta, fiindcă îşi pierduse propriii copii şi iubea mult prezenţa altora în casă. Noi nu am văzut-o niciodată, dar (...) regele şi mama lui (n.r. - Regina Elena) au simţit de câteva ori parfumul de lăcrămioare pe care Margareta îl descria mereu în poveştile ei”, mai scrie mama Prinţesei în volumul de memorii.Dar nu doar “Doamna Albă” şi-a simţit prezenţa ca fantomă în casa din Anglia. Regina Ana însăşi a avut parte de o întâlnire cu fantoma unui bărbat. “Într-o seară n-am putut intra în dormitor. Simţeam că se află în dormitorul nostru o prezenţă masculină foarte rea. Am aflat pe urmă (...) că era vorba de fantoma lui sir John Coope, un domn ce posedase casa înaintea bătrânului domn Brockett”. Într-o seară, doica i-a chemat pe părinţi în dormitorul Elenei. “Îmi amintesc de căminul din camera Elenei, fiindcă alături de el l-am văzut pentru prima oară pe sir John Coope, aşezat. Stătea cu faţa întoarsă spre mine şi m-a privit cu o răceală care m-a împins afară din cameră”, notează Regina în cartea ei.